El director del Consell Català de l'Esport, Antoni Reig, ha participat avui en la presentació de la 3a edició de l'ALLSTAR masculí i femení de la Copa Catalunya de bàsquet, la competició de màxim nivell en categoria sènior organitzada per la Federació Catalana de Basquetbol (FCBQ), que es disputarà al Nou Congost de Manresa aquests propers dissabte 26 i diumenge 27 de gener.
La presentació d'aquesta festa ha comptat també amb la presència de Valentí Junyent, alcalde de Manresa; Joan Fa, president de la Federació Catalana de Basquetbol; Francesc Pena, conseller delegat de la Xarxa de Comunicació Local, i Jordi Serracanta, regidor d'Esports de l'Ajuntament de Manresa.
No han faltat a l'acte participants d'aquest ALLSTAR, com els jugadors Carlota Carner (CB Igualada) i Toni Espinosa Jr (CEB Girona) o els entrenadors Eloy Acedo (Basket Almeda) i Xavi Riera (AE Badalonès), entre d'altres.
Aquest ALLSTAR està organitzat per Federació Catalana de Basquetbol, amb el suport de La Xarxa de Comunicació Local i la col·laboració de l'Ajuntament de Manresa.
L'ALLSTAR 2019 està obert a tothom (entrada gratuïta tot descarregant-la al web manresa.koobin.com) i es televisarà en directe per La Xarxa, les televisions de proximitat i per 'streaming' a través de la plataforma XALA!.
L'esdeveniment s'emmarca dins l'acord de col·laboració entre La Xarxa Audiovisual Local i l'FCBQ per tal de potenciar la Copa Catalunya.
Com ha passat en les darreres edicions, l'ALLSTAR de Copa Catalunya mantindrà el mateix funcionament i es dividirà en dos dies.
Dissabte 26 de gener, a les 18h, es disputarà l'ALLSTAR masculí que, a banda del partit de les estrelles amb una selecció de jugadors de tots els equips de la competició, comptarà amb el tradicional concurs d'esmaixades.
A partir de les 18h del diumenge 27 serà el torn de l'ALLSTAR femení, amb un matx entre les millors jugadores de la competició i un concurs de triples.
Els entrenadors de la categoria han estat, un any més, els encarregats d'escollir els jugadors i les jugadores més destacats de la categoria que participaran en aquest espectacle.
Durant tot el cap de setmana, el Nou Congost també acollirà activitats a càrrec de la Delegació de les Comarques Centrals de la Federació Catalana de Basquetbol i adreçades als més petits, com l'ALLSTAR 'KIDS'.
En aquest sentit, dissabte 26, a les 15h, el Complex del Congost acollirà una Trobada d'Escoles de Bàsquet amb la participació de 24 conjunts de les Comarques Centrals, mentre que diumenge 27, i en el mateix escenari, s'organitzarà un Torneig Mini masculí i femení amb la participació de 12 equips d'aquesta categoria.
D'altra banda, en aquest gran cap de setmana de bàsquet, també se celebrarà la 5a edició del Fòrum Albert Gasulla, organitzat per la Fundació del Bàsquet Català (FBC) i l'Associació Catalana d'Entrenadors de Basquetbol (ACEB).
Serà diumenge 27 de gener en el mateix Nou Congost amb una activitat que anirà a càrrec de Sito Alonso, entrenador superior de bàsquet, que impartirà una jornada tècnica formativa titulada "Tu decideixes!".
L'activitat arrencarà a les 11h del matí i es tracta d'una innovadora iniciativa que implicarà al màxim els participants ja que podran proposar el tema que voldrien que el tècnic desenvolupi a la xerrada formativa, sempre i quan ho demanin en el moment de tramitar la inscripció.